Luiz Inácio Lula da Silva

**Luiz Inácio Lula da Silva**, communmente appellate **Lula** (nascite le 27 de octobre 1945 in Caetés, Pernambuco, Brasil – ), es le 39te presidente del Republica Federative de Brasil, e esseva le 35e presidente del Republica Federative de Brasil (2002-2010). Un syndicalista e membro fundator del Partito del Travaliatores, Lula se presentava como candidato al presidentia tres vices sin successo ante su victoria in le election de 2002. Ille esseva reeligite in 2006 a un secunde termino de quatro annos que terminava le 1 de januario 2011. Su administration esseva un del plus populares del historia de Brasil. Inter le complimentos de su presidentia, on pote signalar programmas social como le *bolsa família* e *fome zero*, un economia florescente, e un stato importante e respectate pro Brasil in affaires international.
 
Lula nasceva in 1945 in le stato brasilian de Pernambuco. Un infante paupere e pauco educate, Lula travaliava como politor de scarpas, venditor informal, e (al etate de 14 annos) tornator. Post perder su digito auricular in un accidente industrial al etate de 19 annos, Lula deveniva active in organisation syndical. Le regime militar le incarcerava durante un mense pro su activates syndical.

In 1980, ille e altere activistas e intellectuales de sinistra fundava le Partito del Travaliatores (PT) in opposition al regime militar. Lula esseva eligite como deputato al Congresso brasilian in 1986. Le PT contribueva a delinear le nove Brasil post le fin del dominio militar. Gratias al pression del movimento *Diretas Já!*, in le qual Lula e su partito participava, le electiones de 1989 esseva le prime electiones directe pro le presidentia depois 1960. Lula se presentava in iste election, ma lo perdeva in le secunde torno a Fernando Collor de Mello, un candidato appoiate per multe capitalistas brasilian. Lula perdeva anque le electiones de 1994 e 1998 al social-democrate Fernando Henrique Cardoso (FHC), cuje politicas son partialmente responsabile del longe periodo de crescentia economic, secundo alcun expertos.

Ante le electiones presidential de 2002, Lula modificava su «imagine» mediatic e mollificava su programma de sinistra, e subsequentemente disfaceva José Serra (un altere social-democrate) in le secunde torno del election. Post su election, Lula continuava un orientation financiari similabile a illo de FHC, ma institueva anque programmas social popular e initiativas pro extender le prosperitate a totes. Malgrado un scandalo de corruption que inculpava multe ministros, ma non le presidente, Lula ganiava un secunde mandato presidential in 2006 al carga del social-democrate Geraldo Alckmin.

Lula lanceava in 2007 le ambitiose *Programa de Aceleração do Crescimento*, un plano de investimento public in infrastructura, energia, sanitate, etc. Le Jocos Olympic de 2016 esseva adjudicate a Rio de Janeiro, gratias in parte al activitate de Lula in su favor. Le presidentia de Lula coincideva a un periodo de prosperitate crescente, malgrado crises economic global, e al discoperta de plure grande reservas de petroleo depois 2006. Lula ha preparate le via pro su successor designate, Dilma Rousseff, qui ganiava le election de 2010, de nove al carga de José Serra. Al momento de su partita del palatio presidential al fin del anno, Lula frueva del approbation de 80,5% del populo brasilian.
 

Lula ha reinfortiate le position international de Brasil, notabilemente in le direction de solidaritate Sud-Sud. Dunque, ille ha facite crescer le ligamines brasilian con Africa e paises lusophone; cooperate con India, Africa del Sud e China pro disfacer le accordo projectate a Cancún in 2003 a presso del Organisation Mundial del Commercio; intensificate le integration sud-american, per exemplo via Mercosul e Unasul; intervenite in le disputa sur le programma nuclear iranian; e inviate truppas brasilian pro participar in le mission del ONU in Haiti. Ben que ambe Lula e Hugo Chavez, le presidente venezuelan, era de sinistre e favorava le integration latinoamerican, Lula manteneva plus bon relationes diplomatic con le paises ric e le mercatos international.
 
Lula se ha maritate duo vices. Su prime sposa, Maria de Lourdes, moriva de hepatitis in 1971 con lor filio prenatal. Ille sposava Marisa (alora un vidua), su uxor actual, in 1974; illes ha tres filios. Lula ha anque adoptate un filio de Marisa nascite de su prime maritage. Ille ha un filia illegitime, Lurian, nascite in 1974.

## Referentias

 

## Referentias